-  సవాళ్లను అధిగమించేందుకు ఇదేమార్గం!
-  ఉక్కు పరిశ్రమలకు అరుణ్‌ జైట్లీ సూచన
  కోల్‌కతా: భారత ఉక్కు ఉత్పత్తిదారులు పోటీతత్వాన్ని పెంచుకోవడం ద్వారానే పరిశ్రమకు ఎదురవుతున్న సవాళ్లను ఎదుర్కోవాలని ఆర్థిక మంత్రి అరుణ్‌జైట్లీ సూచించారు. '300 మెట్రిక్‌ టన్నుల ఉత్పత్తి సామర్థ్యాన్ని అందుకోవడంలో అవసరమైన ప్రణాళిక, ద్వితీయ శ్రేణి ఉక్కు సంస్థలకు గల అవకాశాలు మరియు సవాళ్లు' అనే అంశంపై ఇక్కడ ఏర్పాటు చేసిన ఒక సమావేశంలో ఆయన మాట్లాడుతూ భారీ స్థాయిలో నిలిచిన నిల్వలు, ప్రపంచ మార్కెట్లలో నెలకొన్న అనిశ్చితి కారణంగా పరిశ్రమ పలు సవాళ్లను ఎదుర్కొంటున్న విషయం తమ దృష్టికి వచ్చినట్లుగా ఆయన తెలిపారు. ఆర్థిక మూలాలు బలంగా ఉన్న దేశంలో ఉక్కు పరిశ్రమలు ఇలాంటి తాత్కాలిక సవాళ్లను తట్టుకొని నిలవడం పెద్ద సమస్య కాలేదని ఆయన అన్నారు. ఉక్కు పరిశ్రమ తమ పరిస్థితికి అసలైన కారణాలను గుర్తించి సామర్థ్యం పెంపునకు కృషి చేయాలని అన్నారు.
  ఉక్కు పరిశ్రమలో నెలకొన్న మందగమనం పరోక్షంగా బ్యాంకుల పనితీరును బాగా ప్రభావితం చేస్తున్నట్లుగా తెలిపారు. దీని వల్ల ఇతర రంగాలకు రుణాలు అందడం కష్టంగా మారిందని వివరించారు. జాయింట్‌ ప్లాంట్‌ కమిటీ, ఫీక్కీ వారి సంయుక్త సౌజన్యంతో భారత ఉక్కు శాఖ ఏర్పాటు చేసిన ఈ కార్యక్రమంలో దేశంలోని వివిధ ఉక్కు సంస్థల ప్రతినిధులతో పాటు ప్రభుత్వ ప్రతినిధులు పెద్ద సంఖ్యలో పాల్గొన్నారు. ద్వితీయ ఉక్కు తయారీ దారుల భాగస్వామ్యం లేకుండా 300 ఎం.ట. ఉత్పత్తి సామర్థ్యాన్ని అందుకోవడం సాధ్యం కాదని ఉక్కు, గనుల శాఖ మంత్రి నరేంద్ర సింగ్‌ తొమార్‌ అన్నారు.
మీ స్నేహితులకు రికమెండ్ చెయ్యండి